ખેતીમાં પણ ‘ વધુ ઉત્પાદન માટે ઘરેલુ પસંદગીનાં બીજને છોડી હાઇબ્રીડ દાખલ કરવાં પડે !’ ‘તો લાવો એવાં બીજ ’ ! વળી સવાલ થયો ‘ પણ આ બિયારણો તો ખાવા વધુ માગે છે, એનું શું ?’ ‘રાસાયણિક ખાતરનો ક્યાં તૂટો છે ?–માંડો આપવા !’ ‘આ બિયારણ તો પાણી પણ વધારે માગે છે-શું કરશું ?’ ‘કરાવી દ્યો ઊંડા બોર, પંહોંચી જાવ ધરતીના પેટાળમાં, લ્યો વિજ્ઞાનની ભેર, પાણી કાઢો બહાર ને પાવા માંડો મોલ !’ વળી પ્રશ્ન થયો ‘ પણ આ બધાં હાઇબ્રીડબીજ જીવડાં અને રોગો સામે રક્ષણ પણ વિશેષ માગે છે.!’ ‘તો પહોંચી જાઓ એગ્રોની દુકાને, લઇ આવો ઝેરી બાટલા અને માંડો છાંટવા !’ સવાલો ઉઠતા ગયા ને બીજા સવાલો ઉઠાવનારા જવાબો મળતા રહ્યા ! બીજી તકલીફો દેખાણી કે ‘ બળદથી જોઇએ એટલું ઝડપથી કામ નથી ઉકલતું ને પળોજણ વધી પડે છે.’ ‘ પડતા મૂકો બળદિયાને ને લાવીદો ટ્રેક્ટર !’ ‘ પણ આ ટ્રેક્ટરો નીરણ ખાતાં નથી, પોદળો કરતાં નથી ને ડીઝલ વિના ચાલતાં નથી !’. ‘કંઇ વાંધો નહીં, પોદળાની હવે જરૂર નથી, રાસાયણિક ખાતરનો ક્યાં તોટો છે ? ટ્રેક્ટરનો ખોરાક ડીઝલ છે, તો પંપેથી ભરી આવો, થોડા પૈસા ખરચાશે એટલું જ ને ? તે રળી લઇશું ભૂંડા !’ ‘ પણ ટ્રેક્ટર તો ધુમાડા કાઢે છે, ને ભીની જમીનમાં ટૉર લગાડી દે છે, એને કેમ હંકાય ?’ ‘તું એની ફીકર કરમાં ! ધુમાડો તો ક્યાંય હવામાં ભળી જશે અને ટૉર ઉખાડવા દર ઉનાળે ચવડાં મારી ખેડી નાખશું, પણ ખનખનિયાં વધુ મળવાં જોવે !’